CELEX: 32015D1290
Language: lt
Date: 1437609600000
Title: 2015 m. liepos 23 d. Komisijos įgyvendinimo sprendimas (ES) 2015/1290, kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai rafinuotą Buglossoides arvensis sėklų aliejų, kaip naują maisto sudedamąją dalį (pranešta dokumentu Nr. C(2015) 4961)

28.7.2015   
            
            
               LT
            
            
               Europos Sąjungos oficialusis leidinys
            
            
               L 198/22
            
         KOMISIJOS ĮGYVENDINIMO SPRENDIMAS (ES) 2015/1290
   2015 m. liepos 23 d.
   kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai rafinuotą Buglossoides arvensis sėklų aliejų, kaip naują maisto sudedamąją dalį
   
      
         (pranešta dokumentu Nr. C(2015) 4961)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2013 m. birželio 25 d. bendrovė „Technology Crops International“ Jungtinės Karalystės kompetentingoms institucijoms pateikė prašymą leisti pateikti rinkai rafinuotą Buglossoides arvensis sėklų aliejų, kaip naują maisto sudedamąją dalį;
            
         
               (2)
            
            
               2014 m. sausio 6 d. kompetentinga Jungtinės Karalystės maisto kontrolės tarnyba pateikė pirminio vertinimo ataskaitą. Toje ataskaitoje padaryta išvada, kad rafinuotas Buglossoides arvensis sėklų aliejus atitinka Reglamento (EB) Nr. 258/97 3 straipsnio 1 dalyje nustatytus naujų maisto produktų kriterijus;
            
         
               (3)
            
            
               2014 m. sausio 21 d. Komisija pirminio vertinimo ataskaitą išsiuntė kitoms valstybėms narėms;
            
         
               (4)
            
            
               per 60 dienų laikotarpį, numatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšti pagrįsti prieštaravimai;
            
         
               (5)
            
            
               2014 m. birželio 11 d. Komisija pasikonsultavo su Europos maisto saugos tarnyba (toliau – EFSA) ir paprašė jos atlikti rafinuoto Buglossoides arvensis sėklų aliejaus, kaip naujos maisto sudedamosios dalies, vertinimą pagal Reglamentą (EB) Nr. 258/97;
            
         
               (6)
            
            
               2015 m. vasario 5 d. EFSA mokslinėje nuomonėje Scientific Opinion on the safety of refined Buglossoides oil as a novel food ingredient
                   (2) padarė išvadą, kad rafinuotas Buglossoides arvensis sėklų aliejus yra saugus, jeigu naudojamas pagal siūlomas paskirtis ir laikantis pasiūlytų koncentracijos verčių;
            
         
               (7)
            
            
               Europos Parlamento ir Tarybos direktyvoje 2002/46/EB (3) nustatyti maisto papildams taikomi reikalavimai. Europos Parlamento ir Tarybos reglamente (EB) Nr. 1925/2006 (4) nustatyti maisto produktų papildymui vitaminais ir mineralais bei tam tikromis kitomis medžiagomis taikomi reikalavimai. Komisijos direktyvoje 1999/21/EB (5) nustatyti specialios medicininės paskirties dietiniams maisto produktams taikomi reikalavimai. Komisijos direktyvoje 96/8/EB (6) nustatyti maisto produktams, skirtiems sumažinto energijos kiekio dietoms svoriui mažinti, taikomi reikalavimai. Rafinuotą Buglossoides arvensis sėklų aliejų turėtų būti leidžiama naudoti nepažeidžiant tuose teisės aktuose nustatytų reikalavimų;
            
         
               (8)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   I priede nurodytą rafinuotą Buglossoides arvensis sėklų aliejų galima pateikti Sąjungos rinkai, kaip naują maisto sudedamąją dalį, nepažeidžiant Direktyvos 2002/46/EB, Reglamento (EB) Nr. 1925/2006, Direktyvos 1999/21/EB ir Direktyvos 96/8/EB nuostatų, jei ši nauja maisto sudedamoji dalis naudojama pagal II priede nurodytas paskirtis ir laikantis tame priede nustatytų koncentracijos verčių.
   2 straipsnis
   Šiuo sprendimu patvirtintas rafinuotas Buglossoides arvensis sėklų aliejus jo turinčių produktų etiketėse nurodomas kaip „rafinuotas dirvinio akmengrūdžio aliejus“.
   3 straipsnis
   Šis sprendimas yra skirtas bendrovei „Technology Crops International“, 7996 North Point Blvd Winston Salem, NC 27106, JAV.
   
      Priimta Briuselyje 2015 m. liepos 23 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2015;13(2):4029.
   
      (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      (4)  2006 m. gruodžio 20 d. Europos Parlamento ir Tarybos reglamentas (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (OL L 404, 2006 12 30, p. 26).
   
      (5)  1999 m. kovo 25 d. Komisijos direktyva 1999/21/EB dėl specialios medicininės paskirties dietinių maisto produktų (OL L 91, 1999 4 7, p. 29).
   
      (6)  1996 m. vasario 26 d. Komisijos direktyva 96/8/EB dėl maisto produktų, skirtų sumažinto energijos kiekio dietoms svoriui mažinti (OL L 55, 1996 3 6, p. 22).
   
      I PRIEDAS
      
         RAFINUOTO BUGLOSSOIDES ARVENSIS SĖKLŲ ALIEJAUS SPECIFIKACIJA
      
      
         Aprašymas: Rafinuotas dirvinio akmengrūdžio aliejus ekstrahuojamas iš Buglossoides arvensis (L.) I.M.Johnst sėklų.
      
                  Bandymas
               
               
                  Specifikacija
               
            
                  ALFA linoleno rūgštis
               
               
                  Ne mažiau kaip 35 % masės visų riebalų rūgščių
               
            
                  Stearidono rūgštis
               
               
                  Ne mažiau kaip 15 % masės visų riebalų rūgščių
               
            
                  Linoleno rūgštis
               
               
                  Ne mažiau kaip 8 % masės visų riebalų rūgščių
               
            
                  Transriebalų rūgštys
               
               
                  Ne daugiau kaip 2 % masės visų riebalų rūgščių
               
            
                  Rūgščių skaičius
               
               
                  Ne daugiau kaip 0,6 mg KOH/g
               
            
                  Peroksidų skaičius
               
               
                  Ne daugiau kaip 5 meq O2/kg
               
            
                  Nemuilinamųjų medžiagų kiekis
               
               
                  Ne daugiau kaip 2 %
               
            
                  Baltymų kiekis (bendrasis azotas)
               
               
                  Ne daugiau kaip 10 μg/ml
               
            
                  Pirolizidino alkaloidai
               
               
                  Neaptinkama, kai radimo riba 4 μg/kg
               
            
   
      II PRIEDAS
      
         LEIDŽIAMAS RAFINUOTO BUGLOSSOIDES ARVENSIS SĖKLŲ ALIEJAUS NAUDOJIMAS
      
      
                  Maisto produktų kategorija
               
               
                  Didžiausias leidžiamas stearidono rūgšties kiekis
               
            
                  Pieno produktai ir pieno produktų pakaitalai
               
               
                  250 mg/100 g;
                  75 mg/100 g gėrimuose
               
            
                  Sūriai ir sūrių produktai
               
               
                  750 mg/100 g
               
            
                  Sviestas ir kitos riebalų ir aliejų emulsijos, įskaitant tepiuosius pieno riebalus (išskyrus skirtus virimui ar kepimui)
               
               
                  750 mg/100 g
               
            
                  Pusryčių javainiai
               
               
                  625 mg/100 g
               
            
                  Maisto papildai, kaip apibrėžta Direktyvoje 2002/46/EB, išskyrus maisto papildus kūdikiams ir mažiems vaikams
               
               
                  500 mg paros dozė, rekomenduojama gamintojo
               
            
                  Specialiosios medicininės paskirties dietiniai maisto produktai, kaip apibrėžta Direktyvoje 1999/21/EB, išskyrus maisto produktus kūdikiams ir mažiems vaikams
               
               
                  Laikantis konkrečių asmens, kuriam skirtas produktas, mitybos reikalavimų
               
            
                  Direktyvoje 96/8/EB nurodyti maisto produktai, skirti sumažinto energijos kiekio dietoms svoriui mažinti
               
               
                  250 mg pakaitiniame maiste